Chi huasha,
Jesús pai yachachishca runaunara canuai icuchica,
paimanda ñaupa ringaj chimbama.
Paiga saquirica tandarishcaunara dispiringaj.
Runaunara dispirishca huasha,
Jesús urcuma sicaca sapallai Diosta mañangaj.
Tutai chihui sapalla tiauca.
Canua chaupi lamarbi tiaushcai,
tsajlaspi api tucuca,
huaira ñahuipuramanda shamujpi.
Punzhayanara Jesús paigunajma shamuca,
yacu ahuara purisha.
Yachachishca runauna Jesusta yacu ahuara purishcara ricusha manzharinauca.
“Ayami,”
nisha,
manzharisha caparinauca.
Chi ratullai Jesús paigunara rimaca:
“¡Cariyaichi,
ñucami ani.
Ama manzhaichichu!”
Shinajpi Pedro paita nica:
“Señor,
can ashaga,
cayahuai ñucara cambajma shamungaj,
yacu ahuara purisha.”
Jesús:
“Shami,”
nica.
Pedro canuamanda irgusha,
yacu ahuara purica Jesuspajma ringaj.
Astaumbas Pedro shinzhi huairara ricusha manzharica.
Yacui pambaringaj callarisha,
“¡Señor,
quishpichihuapai!”
caparica.
Chi ratullai Jesús maquira chutachisha,
paita apisha,
“Ansalla quirij runa,”
nica,
“¿imarasha mana quiricangui?”
Paiguna canuai icushcallahua,
huaira saquirica.
Shinajpi canuai tiajcuna Jesusma shamusha aduranauca:
“Sirtu pacha can Diospa Churimi angui.”
Yacura chimbashca huasha,
Genesaret llactama pactamunauca.
Chihui tiaj runauna Jesusta ricsisha,
shimira cachanauca tucui chi mayanllai tiaj partiunama.
Paihuajma tucui ungushcaunara pushamunauca.
Paita ruganauca paihua churarina pundahuallaras llangangaj.
Tucui llangajcuna aliyanauca.